Дзяржаўная ўстанова адукацыі «Яслi-сад № 102 г. Гродна»

Занятак па адукацыйнай галіне «Мастацкая лiтаратура» для дзяцей сярэдняй групы.

Чытанне i размова па апавяданнi В. Хомчанкi «Яшава рукавiчка»

Выхавальнік дашкольнай адукацыі

вышэйшай кваліфікацыйнай катэгорыi

Сiдар Таццяна Антонаўна

2021 год

**Праграмные задачы:**

Фармiраваць уяўленнi аб лiтаратурных творах розных жанраў i тэматыкi, навыкi ўзнаўлення кароткiх лiтаратурных твораў на беларускай мове. Фарміраваць уменні ўважліва слухаць мастацкія творы на беларускай мове, адказваць на пытанні па іх змесце.

Развiваць уменнi пры садзейнiцтве дарослага наладжваць беларускамоўныя зносiны па змесце апавядання, уменнi адрознiваць жанр казкi i апавядання, выкарыстоўваць рознабаковую iнтанацыю пры выразным чытаннi. Развiваць пазнавальныя працэсы, лагiчнае мысленне, кардынацыю руху.

Выхоўваць пачуццё спачування да дзеючых асобаў лiтаратурных твораў. Выхоўваць станоўчыя адносіны да беларускай мовы, жаданне авалодаць ёй.

**Папярэдняя работа:**

завучванне вершаў напамяць, чытанне твораў на рускай i беларускай мове, размовы, пераказ кароткiх апавяданняў на беларускай мове, Д/г «Перакладчык», «Скажы па-беларуску»

**Абсталяванне:**

цацка кацяня, слайд «сляды на снезе», канверты з малюнкамi да вершаў, карзiнка з клубочкамi па колькасцi дзяцей, вязаная рукавiчка.

**Ход занятка.**

**Выхавальнік (В.):** Дзецi, сягодня, калi я заходзiла ў дзiцячы сад на снезе перад дзвярыма ўбачыла нейкiя сляды. Я нават iх сфатаграфавала. Напэўна, хтосьцi забраўся да нас у дзiцячы сад пакуль тут нiкога не было. Вы зможаце пазнаць чые гэта сляды? *(Слайд на манiторы)* Паглядзiце ўважлiва. Пазналi? Хто ж заставiў гэтыя сляды? (Адказы дзяцей).

*З-за дзвярэй чуваць мяўканне..*

**В.:** Пайду пагляджу, хто ж гэта. Сапраўды – гэта кот. *(заносiм цацку катка).* Паглядзiце якi ён мiлы! А што вы можаце сказаць пра тое якi ён?

**Дзецi:** прыгожы мяккi, пушысты, рыжы, сумны i г.д.

**В.:** Колькi розных слоў вы пра яго сказалi, бо каты, сапраўды, могуць быць рознымi i добрымi, i злымi, i шумнымi, i вясёлымi. Мы з вамi шмат вершаў пра iх ведаем. Так? Але расказаць верш пра ката зможа той, хто адгадае па малюнках, якi тут верш схаваўся. Дзецi выбiраюць канверт, выстаўляюць малюнкi на мальберт. Напрыклад:

І. Муравейка «Адмарозiў лапкi» *(босыя ногi, снег, дом, агонь)*

Л. Драйко-Майсюк «Пра добрую мышку i мудрую кошку» (мышка, падарунак, смятана, аладкi, пшанiчны каласок)

А. Кавалюк «Мыюцца кацяняты» *(вада, вушы, нос, лапа, кацяняты)*

**Фiзкультмiнутка «Кошка весялiцца»**

Кошка хвосцiкам махала

Вось так! Вось так!

Весялiлася, хахатала

Вось так! Вось так!

Па падлозе мяч катала

Вось так! Вось так!

Па пакоi ўсё скакала

Вось так! Вось так!

Пасля змарылася кошка

I паплакала ўжо трошкi

Раз, два, тры, чатыры, пяць

Будзем кошку суцяшаць

**В.:** Пакуль мы з вамi расказвалi вершы вось куды забраўся наш коцiк. *(стаiць карзiна з клубкамi)*

**Дзецi:** У карзiну.

**В.:** Але ж ён пераблытаў усе нiткi. Бабулi вяжуць з такiх нiтак унукам рукавiцы, шкарпэткi, а клубочкi складаюць у карзiнку. А ён узяў i пераблытаў усе нiткi. Дапаможам бабулi навесцi парадак, наматаем нiткi на клубочкi.

**Дыдактычная гульня «Наматай нiтку на клубок».**

**В.:** Малайцы, пастаралiся, навялi парадак. А зараз сядайце калi ласка на дыван, я прачытаю вам апавяданне пра катка, якi пагуляў з клубочкам i… Што з гэтага атрымалася? Апавяданне – гэта расказ, а вы ведаеце, чым адрознiваецца апавяданне ад казкi?

**Дзецi:** у казках здараюцца цуды, чараўнiцтва, звяры размаўляюць, а ў апавяданнях апiсваюцца сапраўдныя падзеi, тое, што бывае на самой справе.

**Чытанне апавядання В. Хомчанкi «Яшава рукавiчка».**

Як звалi бабулiнага ўнука? Якое было надвор’е? Што рабiла бабуля ў садзе? Што зрабiў коцiк з клубком? Хто быў у кустах? Што зрабiў Яша? А вы ведаеце як гэта было? Паглядзiце. *(паказ, як распускаецца вязаная рукавiца, калi матаць нiтку на клубок)*. Што зрабiлася з рукавiцай? Што сказала бабуля, калi прачнулася? I куды ж падзелася рукавiца? Як вы думаеце, Яша дапамог бабулi цi нашкодзiў? Ён хацеў нашкодзiць цi дапамагчы? Але так выйшла. Бабуля будзе злавацца на Яшу? А каб бабуля не злавалася, што трэба зрабiць? (папрасiць прабачэння). А вы ўмееце прасiць прабачэння за свае ўчынкi? Давайце папросiм адзiн у другога прабачэння за нашыя не вельмi добрыя ўчынкi.

**В.:** Мы ледзьве не забылiся пра нашага катка, яму ўжо пара дадому, там яго, напэўна, чакаюць. Давайце адпусцiм яго i скажам: «Да сустрэчы!»